บัวหลวงเปิด10ชื่อผู้โชคดีบินสิงคโปร์
บลจ.บัวหลวง ประกาศรายชื่อผู้โชคดี 10 คนแรกประจำเดือนก.ย.53 ที่ได้รับรางวัลจากการลงทุนในกองทุนเปิดบัวหลวงธนทวี กับแคมเปญ "ให้สิทธิทุกวัน จับรางวัลทุกเดือน" ลุ้นเที่ยวยูนิเวอร์แซล ประเทศสิงคโปร์ 3 วัน 2 คืน
13 ต.ค. 2553

บลจ.บัวหลวง ประกาศรายชื่อผู้โชคดี 10 คนแรกประจำเดือนก.ย.53 ที่ได้รับรางวัลจากการลงทุนในกองทุนเปิดบัวหลวงธนทวี กับแคมเปญ "ให้สิทธิทุกวัน จับรางวัลทุกเดือน" ลุ้นเที่ยวยูนิเวอร์แซล ประเทศสิงคโปร์ 3 วัน 2 คืน 
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่าโครงการส่งเสริมการขาย “ให้สิทธิทุกวัน จับรางวัลทุกเดือน” ลุ้นเที่ยวยูนิเวอร์แซล ประเทศสิงคโปร์ 3 วัน 2 คืน ผู้ถือหน่วยกองทุนเปิดบัวหลวงธนทวี ยังคงสะสมสิทธิลุ้นรางวัลได้ถึงวันที่ 30 พ.ย.2553 โดยลูกค้าจะได้รับสิทธิจากยอดเงินลงทุนคงเหลือส่วนเกินฐาน ทุก 1 ล้านบาท ได้รับ 1 สิทธิ ต่อ 1 วัน ยิ่งลงทุนมาก ยิ่งลงทุนนานก็ยิ่งได้รับสิทธิมาก 
สำหรับการจับรางวัลนั้นจะมีการจับรางวัลทุกเดือนๆ ละ 10 รางวัล รายละเอียดการจับรางวัลและประกาศผลสามารถดูได้จากเว็ปไซต์ของบริษัท โดยผู้โชคดีจะได้รับรางวัลไปเที่ยวยูนิเวอร์แซล ประเทศสิงคโปร์ จำนวน 3 วัน 2 คืน เดินทางโดยสายการบินไทย ทั้งนี้ จะมีการจับรางวัลอีก 2 ครั้ง ในวันที่ 8 พ.ย.และ 8 ธ.ค.2553
นายวศิน กล่าวถึงภาพรวมของภาวะเศรษฐกิจของประเทศไทยว่า การเติบโตทางเศรษฐกิจในช่วงครึ่งแรกของปีมีอัตราสูงสุดนับตั้งแต่ปี 2538 โดยเฉพาะในไตรมาส 2 ที่มีอัตราการเติบโตเพิ่มขึ้นถึง 9.1% เมื่อเทียบกับช่วงเดียวกันของปีที่ผ่านมา ทั้งนี้ เป็นผลจากการขยายตัวของภาคการส่งออกและการฟื้นตัวของกำลังซื้อภายในประเทศ 
อย่างไรก็ตาม สำหรับในช่วงหลังของปี ถึงแม้เงินบาทจะแข็งค่าขึ้นมามากเมื่อเทียบกับเงินสกุลดอลลาร์สหรัฐอเมริกา แต่ก็เป็นไปในทิศทางเดียวกับภูมิภาค ซึ่งผลกระทบส่วนมากน่าจะมาจากความอ่อนแอทางเศรษฐกิจของประเทศสหรัฐอเมริกาและประเทศทางกลุ่มยุโรปเอง ซึ่งในส่วนนี้น่าจะชดเชยด้วยการค้าขายกับประเทศในกลุ่มอาเซียนด้วยกันมากขึ้น นอกจากนี้ ด้วยสัญญาณบ่งชี้ทางเศรษฐกิจในประเทศออกมาค่อนข้างดี ดังเช่นตัวเลขการจัดเก็บภาษีมูลค่าเพิ่ม ตัวเลขรายงานค้าปลีก เป็นต้น ทำให้คาดว่าตัวเลขเศรษฐกิจน่าจะมีอัตราการเติบโตที่ดี ทั้งนี้ นักวิเคราะห์ต่างออกมาปรับประมาณการณ์การเติบโตทางเศรษฐกิจในปีนี้เพิ่มขึ้น ในขณะที่ทิศทางของอัตราดอกเบี้ยน่าจะปรับขึ้นอย่างค่อยเป็นค่อยไป ด้วยความระมัดระวัง
กองทุนเปิดบัวหลวงธนทวี เป็นกองทุนประเภทตราสารหนี้ที่สามารถซื้อขายหน่วยลงทุนได้ทุกวันทำการ โดยนักลงทุนสามารถใช้เงินได้ในวันทำการถัดไปหลังจากส่งคำสั่งขายคืนหน่วยลงทุน ปัจจุบัน กองทุนเปิดบัวหลวงธนทวีมีการลงทุนในตราสารหนี้ระยะสั้น โดย ณ วันที่ 27 ส.ค.2553 สัดส่วนการลงทุนประมาณ 27% ลงทุนในตราสารหนี้ภาครัฐและพันธบัตรรัฐบาล 38% ลงทุนในเงินฝากและตั๋วสัญญาใช้เงิน  ทั้งนี้ สำหรับนักลงทุนทั่วไปผลตอบแทนจากการลงทุนจะได้รับการยกเว้นภาษี